የኢትዮጵያ ህዝብና መንግስት አሁን ያጋጠሟቸውን ሁኔታዎች በመቆጣጠር  ፈጣን እድገቷን ያስቀጥላሉ – ሙሳ ፋኪ መሃማት
የአፍሪካ ህብረት ኢኮኖሚ ኮሚሽን ሊቀመንበር ሙሳ ፋኪ መሃማት የኢትዮጵያ ህዝብና መንግስት አሁን ያጋጠሟቸውን ሁኔታዎች በመቆጣጠር ሀገሪቱ እስካሁን ድረስ በማህበረ ኢኮኖሚያዊ ዘርፎች ስታስመዘግበው የቆየችውን ፈጣን እድገት እንደሚያስቀጥሉ ፅኑ እምነት እንዳላቸው ገልፀዋል፡፡የፖለቲካ እና የዴሞክራሲ ምህዳሩን ለማስፋት መንግስት በቅርቡ የወሰዳቸውን እርምጃዎች ያደነቁት ሙሳ ፋኪ ሁሉም ወገኖች በሃላፊነት ስሜት እንዲንቀሳቀሱና ሰላምና መረጋጋትን ከሚያውኩ ተግባራት እንዲቆጠቡ ጥሪ አቅርበዋል፡፡ከሰላምና መረጋጋት ውጪ ብልፅግናም ሆነ ዴሞክራሲን ማሰብ አይቻልም ያሉት ሊቀመንበሩ ማንኛውም ጥያቄ ያለው አካል  ሀሳቡን በውይይት በመቻቻል መንፈስና የሀገሪቱን ብሄራዊ ጥቅም በማስቀደም ማራመድ እንደሚኖርበትም አሳስበዋል፡፡የትኛውም የፖለቲካ እና ሌላ ልዩነት በብሄራዊ ጥቅም ስር መስተናገድ ይኖርበታልም ብለዋል፡፡የኢትዮጵያ ሰላምና መረጋጋትም ለህዝቦች ደህንነት፣ ለክፍለ አህጉሩ እንዲሁም ለአፍሪካ እጅግ አስፈላጊ ጉዳይ ነው ማለታቸውን የአፍሪካ ህብረት ያሰራጨው ጋዜጣዊ መግለጫ አመልክቷል፡፡ኢትዮጵያ የአፍሪካ ህብረት መቀመጫ ብቻ ሳትሆን ለህብረቱ በጣም አስፈላጊ ሀገር ናት ያሉት ሙሳ ፋኪ ሰላምና ፀጥታን በማስጠበቅ ረገድም ለአህጉሪቱ ጉልህ አስተዋፅኦ እያበረከተች መሆንዋንም ጠቁመዋል፡፡የአፍሪካን አጀንዳዎች በዓለም አቀፍ መድረኮች በማራመድ አንጻርም ሀገሪቱ ያላት ሚና እንደማይተካ መግለጻቸውን የአፍሪካ ህብረት በድረ ገፁ ያሰራጨው ጋዜጣዊ መግለጫ ያመለክታል፡፡